Folketing
1999-12-07

Da vores normale ordfører på området, hr. Peter Skaarup, ikke har mulighed for at være til stede, skal jeg på hans vegne fremføre følgende: For at der ikke skal være nogen som helst tvivl: Dansk Folkeparti kan naturligvis ikke støtte dette lovforslag. For at få finansloven på plads er det set med Dansk Folkepartis øjne fuldstændig uacceptabelt, at borgerne, pensionisterne, erhvervslivet, ja alle i det danske samfund, må holde for med højere skatter og afgifter. At hæve retsafgifterne betyder store ekstraomkostninger for de borgere og virksomheder m.fl., der nu skal betale 2 pct. mod tidligere 1 pct. af den del af sagsværdierne, der ligger over 6.000 kr. i civile sager. Det giver lige 100 mio. kr. i ministerens slukne statskasse. Derudover ryger der ekstra 200 kr. til anskaffelse af pas, dvs. en forhøjelse fra 400 kr. til 600 kr. Men folkepensionisters pasgebyr skal af en eller anden grund stige med forholdsvis langt mere - fra 150 til 350 kr., hvilket er en stor byrde for en folkepensionists økonomi - uden at der samtidig sker nogen som helst kompensation.